Kaupmáttur ráðstöfunartekna heimilanna jókst um tvö og hálft prósent í fyrra. Það skýrist að miklu leyti af félagslegum tilfærslum og því að fólk nýtti heimild til að taka út séreignasparnað sinn.
Þetta er meðal þess sem kemur fram í bráðabirgðatölum Hagstofunnar um hvernig heimilum landsins farnaðist í fyrra í skugga COVID og efnahagssamdráttar. Launatekjur landsmanna drógust saman um tvö prósent á síðasta ári. Atvinnuleysi dró úr tekjum fólks en lífeyristekjur og félagslegar tilfærslur unnu á móti tekjufallinu. Þar er annars vegar til þess að líta að fólk nýtti sér tímabundna heimild til að taka út séreignalífeyrissparnað, það eitt skilaði heimilunum rúmum tuttugu milljörðum í fyrra. Þá skiluðu hlutaatvinnubætur og auknar atvinnuleysisbætur heimilunum á sjötta tug milljarða. Þessir tveir liðir stóðu í fyrra undir hátt í fimmtungi af heildartekjum heimila. Það hlutfall hefur ekki verið hærra frá árinu 2014. Ráðstöfunartekjur heimilanna jukust um rúm sjö prósent í fyrra og kaupmáttur þeirra um tvö og hálft prósent, þegar tekið hafði verið mið af verðbólgu. Ráðstöfunartekjur á mann numu að meðaltali 4,2 milljónum króna og jukust um 5,4 prósent milli ára.
Hagstofan birti fyrir helgi nýjustu tölur um launaþróun. Launavísitalan hefur hækkað um tæp ellefu prósent síðustu tólf mánuði og kaupmáttur um sex prósent, sem er mikið í sögulegu samhengi.